b'\n_START_ARTICLE_\nOperacija Orkan \'91.\n_START_SECTION_\nPodakcije\n_START_PARAGRAPH_\nU sklopu ove akcije nekoliko je manjih podakcija: Masla\xc4\x8dak, Johanesberg , bitka za Trokut\n_START_SECTION_\nStanje prije bitke\n_START_PARAGRAPH_\nPo\xc4\x8detkom listopada 1991. pobunjeni Srbi zapadne Slavonije uz svesrdnu pomo\xc4\x87 Banjolu\xc4\x8dkog korpusa i dijela Bjelovarskog korpusa JNA uspjeli su zauzeti zna\xc4\x8dajan dio planinske zapadne Slavonije, prije svega planine Papuk, Psunj i Ravnu Goru te jugoisto\xc4\x8dni dio Bilogore. Tako\xc4\x91er, pod svojim nadzorom su imali posavsko podru\xc4\x8dje izme\xc4\x91u Nove Gradi\xc5\xa1ke i Novske. Njihova najja\xc4\x8da upori\xc5\xa1ta bili su Oku\xc4\x8dani te jugoisto\xc4\x8dno podru\xc4\x8dje Pakraca. _NEWLINE_Neposredno su bili ugro\xc5\xbeeni gradovi Nova Gradi\xc5\xa1ka, Novska, Pakrac, Daruvar, Po\xc5\xbeega, Grubi\xc5\xa1no Polje, Orahovica, Slatina i Virovitica. Postojala je realna opasnost da u jednom sna\xc5\xbenom prodoru zauzmu viroviti\xc4\x8dko-slatinsko podru\xc4\x8dje, izbiju na mad\xc5\xbearsku granicu i odsijeku slobodni dio Slavonije. Time bi ostvarili svoj cilj o granici do Virovitice._NEWLINE_\xc4\x8cak \xc5\xa1tovi\xc5\xa1e - JNA je imala planove daljnjeg prodora u Slavoniju, od Orahovice preko Na\xc5\xa1ica, planirali su s le\xc4\x91a napasti Osijek, \xc4\x90akovo i Vinkovce, \xc4\x8dime bi se hrvatske postrojbe na\xc5\xa1le rascjepkane u nekoliko nepovezanih enklava. U takvog razvoja doga\xc4\x91aja slu\xc4\x8daju za o\xc4\x8dekivati bi bilo brz pad preostalog slobodnog dijela Slavonije i nesagledivu humanitarnu katastrofu.  _NEWLINE_Prvi zna\xc4\x8dajniji protunapad hrvatskih postrojbi koje su tek bile u formiranju bila je akcija Otkos 10 koja je odgurnula opasnost od Virovitice i Grubi\xc5\xa1nog Polja. Logi\xc4\x8dni nastavak bila je operacija Orkan \'91.\n_START_SECTION_\nSrbi i JNA\n_START_PARAGRAPH_\nSnage Srba i JNA u zapadnoj Slavoniji su se prosu\xc4\x91ivale na oko 13 500 ljudi, oko 100 tenkova, 120 do 150 komada topni\xc4\x8dkog oru\xc5\xbeja. No, ne smije se smetnuti s uma da su vojnici JNA bili relativno slabi. Uglavnom se radilo o prepla\xc5\xa1enim novacima i slabo motiviranim, na brzinu unova\xc4\x8denim stanovnicima BiH. JNA je s nova\xc4\x8denjem u BiH imala zna\xc4\x8dajnih problema. S druge strane, ja\xc4\x8da upori\xc5\xa1ta srpskih pobunjenika bili su samo Oku\xc4\x8dani te jugoisto\xc4\x8dni dio nekada\xc5\xa1nje pakra\xc4\x8dke op\xc4\x87ine. Najve\xc4\x87i dio Papuka, Psunja i Ravne Gore bio je slabo nastanjen i iako su na tim podru\xc4\x8djima Srbi imali relativnu do apsolutnu ve\xc4\x87inu, samih vojno sposobnih stanovnika nije bilo puno. S druge strane boji\xc5\xa1nica je bila jako duga i grani\xc4\x8dila je sa zna\xc4\x8dajnijim slavonskim gradovima s apsolutnom hrvatskom ve\xc4\x87inom. Zauzeto planinsko podru\xc4\x8dje bilo je dobro za gerilsko vo\xc4\x91enje borbe, ali nikako za moderno organizirano boji\xc5\xa1te jer na njemu nije bilo kvalitetnih prometnica koje bi osigurale brzu dopremu ljudstva i logistike, te pokretljivost postrojbi.\n_START_SECTION_\nTijek operacije\n_START_PARAGRAPH_\nOperaciju je 25. listopada 1991. odobrio na\xc4\x8delnik Glavnog sto\xc5\xbeera Anton Tus.\n_START_SECTION_\nOrahovi\xc4\x8dko podru\xc4\x8dje\n_START_PARAGRAPH_\nNa Orahova\xc4\x8dkom podru\xc4\x8dju Hrvatske snage oslobodile su 15. studenog neprijateljska upori\xc5\xa1ta Koko\xc4\x8dak - Jagodnjak._NEWLINE_Od 20. do 22. studenog postrojbe OZ Osijek poduzele su pregled sela Li\xc4\x8dani, Babjak, Budimci i Poganovci s ve\xc4\x87inskim srpskim pu\xc4\x8danstvom i u istima prona\xc5\xa1li ve\xc4\x87e koli\xc4\x8dine oru\xc5\xbeja. Time je otklonjena mogu\xc4\x87nost pobune u tim selima \xc5\xa1to bi snagama JNA olak\xc5\xa1alo napredovanje prema Osijeku._NEWLINE_Na Orahovi\xc4\x8dkom podru\xc4\x8dju operacija Orkan \'91 po\xc4\x8dinje 1. prosinca kada je 132. brigada oslobodila selo Pi\xc5\xa1tana na obroncima Papuka. Idu\xc4\x87eg dana, 2. prosinca oslobo\xc4\x91ena su neprijateljska upori\xc5\xa1ta Jagodnjak i Raketara. Dana 3. prosinca zaposjednuti su polazni polo\xc5\xbeaji u selu Mikleu\xc5\xa1 prema \xc4\x8detni\xc4\x8dkom upori\xc5\xa1tu Kraskovi\xc4\x87u. Glavne snage 132. brigade nastupale su smjerom: Humljani - Krakovi\xc4\x87i - Pu\xc5\xa1ine - Slatinski Drenovac sa zada\xc4\x87om ovladati neprijateljskim upori\xc5\xa1tem u selu Pu\xc5\xa1ine. Pomo\xc4\x87ne snage imale su zada\xc4\x87u borbeno napredovati smjerom Gornja Pi\xc5\xa1tana - Koko\xc4\x8dak i spojiti se s glavnim snagama u selu Pu\xc5\xa1ine._NEWLINE_U ovakvim okolnostima 12. prosinca je za neprijatelja bio klju\xc4\x8dni datum kada je bio prisiljen napustiti dio svojih polo\xc5\xbeaja u selima Gornja Pi\xc5\xa1tana, Koko\xc4\x8dak, Pu\xc5\xa1ina i Slatinski Drenovac. Dana 16. prosinca borbena djelovanja su usmjerena prema Slatinskom Drenovcu, kada su oslobo\xc4\x91ena sela Slatinski Drenovac, Prekora\xc4\x8dani, \xc4\x90uri\xc4\x87i i Jankovac. Zauzimanjem Jankovca operacije na Orahovi\xc4\x8dkom podru\xc4\x8dju su uspje\xc5\xa1no zavr\xc5\xa1ene. Od 16. do 21. prosinca u \xc5\xa1umama na oslobo\xc4\x91enom podru\xc4\x8dju otkriven je veliki broj skrivenih bunkera, naoru\xc5\xbeanja, streljiva i ostale opreme.\n_START_SECTION_\nViroviti\xc4\x8dko-slatinsko podru\xc4\x8dje\n_START_PARAGRAPH_\nTreba spomenuti da je na viroviti\xc4\x8dkom podru\xc4\x8dju, nakon gubitka poligona Gakovo i prometnice Virovitica - Grubi\xc5\xa1no Polje u operaciji Otkos 10, neprijatelj nastojao svoje polo\xc5\xbeaje pribli\xc5\xbeiti Virovitici, Suhopolju i ostalim naseljima. Nastojao je osvojiti kotu Kosin. 127. viroviti\xc4\x8dka brigada je dr\xc5\xbeala obranu na polo\xc5\xbeajima Levinovac - Mala Klisa - Kravljak Kli\xc5\xa1ki - Kosin (tt 256) - Mala Babina Gora - Removac. Dana 9. i 10. studenog neprijatelj je pje\xc5\xa1a\xc5\xa1tvom, topni\xc5\xa1tvom i iz zraka napao pojedine otporne to\xc4\x8dke HV-a. Hrvatske snage su unato\xc4\x8d pretrpljenim gubitcima odr\xc5\xbeale svoje polo\xc5\xbeaje._NEWLINE_Na Slatinskom podru\xc4\x8dju 136. brigada dr\xc5\xbeala je polo\xc5\xbeaje u \xc5\xa1irem podru\xc4\x8dju Lukavac (Slatina) - Ma\xc4\x8dkovac (Vo\xc4\x87in). S ovih polo\xc5\xbeaja postrojbe HV pripremale su se za skora\xc5\xa1nji napad smjerom: Hum - Vo\xc4\x87in i dalje Vo\xc4\x87in - Zve\xc4\x8devo._NEWLINE_Dana 12. prosinca 127. viroviti\xc4\x8dka brigada po\xc4\x8dela je s borbenim djelovanjem du\xc5\xbe crte obrane s ciljem osloba\xc4\x91anja okupiranih sela na smjeru Slavonska Pivnica - \xc4\x90ulovac i na smjeru Jasena\xc5\xa1 - \xc4\x90ulovac. Oslobodila je kotu Budim, sela Korna\xc5\xa1, Staru Krivaju i Veliku Klisu. Neprijatelj je potisnut prema Papuku i selu \xc4\x90ulovac._NEWLINE_Istodobno, 12. prosinca slatinska 136. brigada i Protudiverzantska satnija ZNG Bjelovar napadaju iz smjera Slatine u podru\xc4\x8dju svoje odgovornosti. Za tri dana slomili su neprijateljski otpor i 15. prosinca oslobodili Vo\xc4\x87in, Hum i okolna sela. Tada je otkriveno da je tijekom okupacije u Vo\xc4\x87inu masakrirano 40 civila hrvatske nacionalnosti. Slu\xc4\x8daj postaje poznat kao masakr u Vo\xc4\x87inu. Stjecajem okolnosti u blizini je bila ve\xc4\x87a ekipa stranih forenzi\xc4\x8dara koji su detaljno istra\xc5\xbeili zlo\xc4\x8din u Vo\xc4\x87inu, a jedan od njih, dr. Jerry Blaskovich je poslije napisao i knjigu o tom stra\xc5\xa1nom zlo\xc4\x8dinu. Kasnije se dokazalo da je pokolj u Vo\xc4\x87inu bilo nedjelo paravojnih postrojbi tzv., "\xc5\xa0e\xc5\xa1eljevaca" i "tzv. "Belih orlova"._NEWLINE_Nadalje, 15. prosinca 127. viroviti\xc4\x8dka brigada osloba\xc4\x91a sela Donje i Gornje Cjepidlake, \xc4\x90ulovac i Nova Krivaju, te se u selu Katinac spaja s hrvatskim snagama koje napreduju iz smjera Daruvara i Grubi\xc5\xa1nog Polja._NEWLINE_Od 16. do 19. prosinca 127. viroviti\xc4\x8dka brigada je oslobodila \xc5\xa1ire podru\xc4\x8dje oko Papuka, a 20. prosinca uvedena je u podru\xc4\x8dje Daruvarsko - pakra\xc4\x8dkog boji\xc5\xa1ta (\xc5\xa1ire podru\xc4\x8dje Sira\xc4\x8da). _NEWLINE_Od 16. do 19. prosinca 136. brigada je oslobodila podru\xc4\x8dje ispod Papuka i preko Ravne Gore napredovala je prema \xc4\x8detni\xc4\x8dkom upori\xc5\xa1tu Bu\xc4\x8dje.\n_START_SECTION_\nDaruvarsko podru\xc4\x8dje\n_START_PARAGRAPH_\nU vremenu od 5. do 10. prosinca daruvarske postrojbe su oslobodila sjeveroisto\xc4\x8dni dio  - sela Batinjansku Rijeku, Batinjani (\xc4\x90ulovac), Vukovje, Gornju Vrijesku i Velike Bastaje. Dana 15. prosinca daruvarski branitelji spajaju se s viroviti\xc4\x8dkom 127. brigadom._NEWLINE_Od 13. do 15. prosinca oslobo\xc4\x91en je jugoisto\xc4\x8dni dio - sela Pakrani, Bijela, Donji Borki, Srednji Borki i Gornji Borki. Ovim je cijelo podru\xc4\x8dje op\xc4\x87ine Daruvar stavljeno pod nadzor Hrvatskih snaga.\n_START_SECTION_\nPodru\xc4\x8dje Pakraca i Lipika\n_START_PARAGRAPH_\nPodru\xc4\x8dje Pakraca je bilo u iznimno te\xc5\xa1kom polo\xc5\xbeaju. Pobuna pakra\xc4\x8dkih Srba po\xc4\x8dela je jo\xc5\xa1 u rano prolje\xc4\x87e 1991. godine, tako da je crta obrane i\xc5\xa1la samim Pakracem. Pakra\xc4\x8dki kvart Gavrinica od po\xc4\x8detka rata bila je u rukama pobunjenika. Sela iznad Pakraca, Japaga i \xc5\xa0eovica bila su jedna od najsna\xc5\xbenijih srpskih upori\xc5\xa1ta. Poseban je kuriozitet pakra\xc4\x8dka bolnica. Crta obrane je bila svega 200 m od bolnice a Srbi su bolnicu izravno ga\xc4\x91ali pri \xc4\x8demu je strana bolnice prema crti obrane bila zatvorena i slu\xc5\xbeila kao bedem. _NEWLINE_U jednom trenutku je Pakrac do\xc5\xa1ao u okru\xc5\xbeenje ali hrvatske su snage 30. listopada 1991. oslobodile selo Toranj, a 12. studenoga oslobodile su sela Krndiju, Omanovac i Majur, \xc4\x8dime je razbijeno neprijateljsko okru\xc5\xbeenje na sjevernom sektoru Pakraca. Bez obzira na razli\xc4\x8dita primirja koja su tada dogovarana izme\xc4\x91u pobunjenih Srba i Hrvatske vlasti, gotovo nikad nisu prestajali topni\xc4\x8dki napadi na polo\xc5\xbeaje hrvatskih branitelja. To je osobito bilo izra\xc5\xbeeno 27. studenog kada je neprijatelj \xc5\xbeestoko napao Pakrac, Prekopakru, Klisu, Lipik i Filipovac. Pred ja\xc4\x8dim neprijateljem, branitelji su se povukli na pri\xc4\x8duvne polo\xc5\xbeaje. Napadi su nastavljeni i narednih dana, osobito 29. i 30. studenog. Pakrac je poslije Vukovara najrazru\xc5\xa1eniji grad Slavonije. Naime, izgledalo je kao da \xc4\x87e Pakrac svaki \xc4\x8das pasti._NEWLINE_Upravo na tom podru\xc4\x8dju operacija Orkan \'91 najranije zapo\xc4\x8dinje i 1. prosinca po\xc4\x8dinje bitka za Pakrac. Toga dana branitelji su Srbe protjerali iz dijela okupiranog Pakraca. Sljede\xc4\x87eg dana. 2. prosinca hrvatski branitelji ulaze u Novi Majur i dio sela Kukunjevac. 6. prosinca hrvatski branitelji su iz tri smjera krenuli u osloba\xc4\x91anje Lipika (od Tabora, Klise i Filipovca). Srbi su protjerani iz Kukunjevca i iz sela Dobrovca. Toga dana hrvatske su snage oslobodile Lipik, a neprijatelj je odba\xc4\x8den prema Bijelim Stijenama. Ovom akcijom i Pakrac je deblokiran. Tako\xc4\x91er, Srbi su odba\xc4\x8deni na zapadne padine Psunja (crta Jagma-Donji \xc4\x8cagli\xc4\x87-Japaga)._NEWLINE_Neprijatelj je 9. prosinca \xc5\xbeestoko napao polo\xc5\xbeaje branitelja, ali se crta obrane nije promijenila. Naprotiv, 11. prosinca branitelji su pobolj\xc5\xa1ali svoj polo\xc5\xbeaj pomicanjem dijela crte u smjeru neprijatelja za oko 700 m. Sutradan, 12. prosinca, odbijen je novi srpski napad na Lipik. Napadi su ponavljani 13. i 14. prosinca 1991. Hrvatske snage su 16. i 20. prosinca poku\xc5\xa1ali protunapad u cilju neutraliziranja stalnih napada srpskih snaga, ali bezuspje\xc5\xa1no. Do kraja prosinca crta obrane se stabilizirala i do operacije Bljesak Srbi su bili pred samim Pakracem.\n_START_SECTION_\nPo\xc5\xbee\xc5\xa1ko podru\xc4\x8dje\n_START_PARAGRAPH_\nDana 15. prosinca 123. po\xc5\xbee\xc5\xa1ka brigada osloba\xc4\x91a selo Gornje Vrhovce, 17. prosinca oslobo\xc4\x91eni su Novo Zve\xc4\x8devo i Veliki Kamenski, a 18. prosinca oslobo\xc4\x91ena su sela Strije\xc5\xbeevica, Bogda\xc5\xa1i\xc4\x87, Amatovci i Kamenski \xc5\xa0eovci.\n_START_SECTION_\nNovljansko podru\xc4\x8dje\n_START_PARAGRAPH_\nDana 29. listopada, dok su pripadnici 125. brigade, 1. gardijske brigade Tigrovi i 65. samostalnog bataljuna Ivani\xc4\x87-Grad djeluju\xc4\x87i borbeno prema Jasenovcu i Paklenici na novskoj boji\xc5\xa1nici vezali neprijateljske snage, pripadnici 1. gardijske brigade Tigrovi nanijeli su \xc5\xbeestok udarac neprijatelju u Jazavici; 15. studenog 1991., pripadnici 117. brigade Koprivni\xc4\x8dko-kri\xc5\xbeeva\xc4\x8dke i Samostalna dragovolja\xc4\x8dka postrojba "\xc5\xa0traseri"  oslobodile su selo Bair i stigli do mosta na rijeci Subocka. Istog dana oslobo\xc4\x91eno je selo Popovac (1. GBR Tigrovi), 16. studenog oslobo\xc4\x91ena su sela Brezovac, Liva\xc4\x91ani, Donje Kri\xc4\x8dke i 18. studenog oslobo\xc4\x91eno je selo Lovska. Tim uspjesima hrvatskih snaga neprijatelj je u Kukunjevcu doveden u poluokru\xc5\xbeenje._NEWLINE_Na novljanskom dijelu boji\xc5\xa1nice, pripadnici 117. brigade, 19. studenog 1991. oslobodili su \xc4\x8detni\xc4\x8dko upori\xc5\xa1te u motelu "Trokut", ,  7. prosinca 1991., pripadnici 117. brigade Koprivni\xc4\x8dko-kri\xc5\xbeeva\xc4\x8dke i 1. GBR Tigrovi oslobodili su selo Korita (Lipik), 8. je oslobo\xc4\x91eno selo Jagma, a 9. su oslobo\xc4\x91ena sela Gornja Subocka, Donja Subocka i Gornje Kri\xc4\x8dke._NEWLINE_Podrobniji \xc4\x8dlanak o temi: akcija Trokut\n_START_SECTION_\nNovogradi\xc5\xa1ko podru\xc4\x8dje\n_START_PARAGRAPH_\nSmjer Oku\xc4\x8dani - Nova Gradi\xc5\xa1ka za neprijatelja je bio osobito zanimljiv. Nastojali su potisnuti 121., 108., i 99. brigadu i osvojiti selo Gorice iz kojeg se mo\xc5\xbee dobro nadzirati Nova Gradi\xc5\xa1ka, te sela Ma\xc4\x8dkovac i Savski Bok. Osobito jake napade neprijatelj je poduzimao 2., 3., 8., 9. i 11. studenog ali bez uspjeha. Hrvatske snage su 13. studenog na ovom podru\xc4\x8dju poduzele inicijativu i potisnule neprijatelja u smjeru sela Medari (oko 300 m)._NEWLINE_Na novogradi\xc5\xa1koj boji\xc5\xa1nici namjera neprijatelja je bila s jakim snagama iz \xc5\xa1ireg podru\xc4\x8dja \xc5\xa0njegovi\xc4\x87a, Golobraca i Ma\xc5\xa1i\xc4\x87ke \xc5\xa0agovine osvojiti Cernik. Na ovaj na\xc4\x8din su jo\xc5\xa1 jednom \xc5\xbeeljeli ugroziti Novu Gradi\xc5\xa1ku._NEWLINE_No, 121. brigada i 123. brigada su zamisao i cilj neprijatelja onemogu\xc4\x87ili poduzimanjem napadne operacije upravo prema selima Golobrdac - Sinlije - \xc5\xa0njegovi\xc4\x87. Napad je po\xc4\x8deo 10. prosinca u akciji pod imenom "Gradina". Uni\xc5\xa1tena su srpska upori\xc5\xa1ta, neprijatelj je protjeran prema Bu\xc4\x8dju (Pakrac), Pakracu i Oku\xc4\x8danima, te su oslobo\xc4\x91ena sela \xc5\xa0njegovi\xc4\x87, Sinlije, \xc4\x8ce\xc4\x8devac, Jeminovac, Vu\xc4\x8djak \xc4\x8ce\xc4\x8davski i Ru\xc5\xa1evac (Brestovac). Cesta Nova Gradi\xc5\xa1ka - Po\xc5\xbeega potpuno je osigurana._NEWLINE_Dana 19. prosinca 121. novogradi\xc5\xa1ka brigada i 99 brigada Pe\xc5\xa1\xc4\x8denica izvele su napad na neprijateljsko upori\xc5\xa1te u selu Ma\xc5\xa1i\xc4\x87ka \xc5\xa0agovina i selo je oslobo\xc4\x91eno. Osloba\xc4\x91anje Ma\xc5\xa1i\xc4\x87ke \xc5\xa0agovine bilo je klju\xc4\x8dno u obrani Cernika i Nove Gradi\xc5\xa1ke, te je ta bitka poznata kao "Bitka kod Ma\xc5\xa1i\xc4\x87ke \xc5\xa0agovine". Kasnije, 30. prosinca, 121. novogradi\xc5\xa1ka brigada osloba\xc4\x91a i selo \xc5\xa0irinci, nadomak Trnakovca i Oku\xc4\x8dana.\n_START_SECTION_\nDruga etapa operacije\n_START_PARAGRAPH_\nDana 22. prosinca 1991. otpo\xc4\x8dela je druga etapa operacije Orkan \'91, a zavr\xc5\xa1ila je 3. sije\xc4\x8dnja 1992. Operacija je otpo\xc4\x8dela napadom 1. Gardijske brigade i dijela 100. brigade na srpsko upori\xc5\xa1te u Donjem \xc4\x8cagli\xc4\x87u i Kova\xc4\x8devcu \xc4\x8cagli\xc4\x87kom. _NEWLINE_Na Badnjak, 24. prosinca, viroviti\xc4\x8dka 127. brigada je oslobodila Donje, Srednje i Gornje Grahovljane te Dragovi\xc4\x87, a na Bo\xc5\xbei\xc4\x87, 25. prosinca, 127. brigada je oslobodila \xc5\xa0panovicu i \xc4\x8cerik, a 104. vara\xc5\xbedinska brigada ulazi u srpsko upori\xc5\xa1te Kusonje. U sljede\xc4\x87a dva dana 127. i 104. brigada nastavljaju smjerom Brezica - Kraguj - Japaga._NEWLINE_Tako\xc4\x91er na Badnjak, 24. prosinca, 123. brigada i 136. brigada oslobodile su sela Sa\xc5\xbeije i Vu\xc4\x8djak Kamenski, a sutradan, 25. prosinca, i selo Kamenska te jako srpsko upori\xc5\xa1te Bu\xc4\x8dje (Pakrac)._NEWLINE_Na \xc5\xa0tefanje, 26. prosinca, oslobo\xc4\x91ena su sela Donja \xc5\xa0umetlica, Brane\xc5\xa1ci i O\xc5\xbeegovi\xc4\x87i. Po\xc5\xbee\xc5\xa1ka 123. brigada se u selu O\xc5\xbeegovcima spojila sa snagama slatinske 136. brigade koja je napredovala iz pravca Zve\xc4\x8deva i viroviti\xc4\x8dke 127. brigade koja je stigla preko Grahovljana, Dragovi\xc4\x87a i \xc5\xa0panovice. Dana 29.prosinca, Protudiverzantska satnija ZNG Bjelovar zaustavlja neprijatelja u Prekopakri - Pakra\xc4\x8dki vinogradi \xc4\x8dime je otklonjena i zadnja mogu\xc4\x87nost pada Pakraca. Time je otvorena prometnica Pakrac - Po\xc5\xbeega. No, zbog izravne blizine prvih srpskih polo\xc5\xbeaja, prometovanje tom cestom od sije\xc4\x8dnja 1992. do operacije Bljesak bilo je izrazito opasno.Razlog je \xc5\xa1to se 123.brigada Po\xc5\xbeega odbila povezati sa 121. brigadom Nova Gradi\xc5\xa1ka u selu \xc5\xa0irinci \xc4\x8dime bi neprijateljske snage bile presje\xc4\x8dene, te isto\xc4\x8dni dio ostao u okru\xc5\xbeenju, ve\xc4\x87 je povukla svoje snage u po\xc5\xbee\xc5\xa1ku vojarnu.\n_START_SECTION_\nGubici\n_START_PARAGRAPH_\nHrvatska strana_NEWLINE_184 poginulih, 595 ranjenih. _NEWLINE__NEWLINE_Agresorska strana_NEWLINE_516 poginulih, 615 ranjenih.\n_START_SECTION_\nEpilog\n_START_PARAGRAPH_\nOperacija Orkan \'91 bila je prva velika pobjeda Hrvatske vojske. Oslobo\xc4\x91ena je gotovo cijela zapadna Slavonija, uspje\xc5\xa1no je neutralizirano 21 srpsko upori\xc5\xa1te. Oslobo\xc4\x91ena je cijela planina Papuk, od Orahovice do Daruvara, kao i planina Ravna Gora. Oslobo\xc4\x91eni su Vo\xc4\x87in i Lipik, te cijeli niz sela. Obranjen je i Pakrac. Osuje\xc4\x87en je plan odsijecanja Slavonije, podru\xc4\x8dje Virovitice, Slatine i Orahovice te podravska magistrala i pruga ostali su sasvim sigurni, a prometnicom Pakrac-Po\xc5\xbeega je bilo mogu\xc4\x87e prometovati, iako uz veliki oprez. _NEWLINE_Neprijatelj je odba\xc4\x8den od Nove Gradi\xc5\xa1ke i Po\xc5\xbeege._NEWLINE_Boji\xc5\xa1nica se stabilizirala i takva je ostala sve do operacije Bljesak. Nakon operacije Orkan \'91 od Pakraca do Save i izme\xc4\x91u Novske i Nove Gradi\xc5\xa1ke ostalo je pod srpskom okupacijom oko 600 \xc4\x8detvornih kilometara._NEWLINE_S obzirom da je operacija Orkan \'91 bila iznimno uspje\xc5\xa1na i izvedena odmah iza uspje\xc5\xa1ne operacije Otkos 10, bila je znak da je Hrvatska Vojska prerasla u ozbiljniju vojnu silu sposobnu poduzimati napadne akcije i osloboditi velika podru\xc4\x8dja okupirane zemlje.'